EUROOPAN KOMISSIO Bryssel 8.5.2015 COM(2015) 200 final KOMISSION KERTOMUS EUROOPAN PARLAMENTILLE JA NEUVOSTOLLE Viides kertomus Ukrainan edistymisestä viisumivapautta koskevan toimintasuunnitelman täytäntöönpanossa {SWD(2015) 104 final}



I. JOHDANTO Euroopan unioni käynnisti viisumivapautta koskevan vuoropuhelun Ukrainan kanssa vuonna 2010. Euroopan komissio esitti 22. marraskuuta 2010 Ukrainan hallitukselle viisumivapautta koskevan toimintasuunnitelman. Siinä yksilöitiin edellytykset, jotka Ukrainan on täytettävä, jotta sen kansalaiset, joilla on biometrinen passi, voisivat matkustaa Schengen-alueelle viisumitta lyhyttä oleskelua varten. Komission 27. toukokuuta 2014 antaman ja neuvoston 23. kesäkuuta 2014 hyväksymän neljännen kertomuksen johdosta Ukraina on virallisesti toimintasuunnitelman toisessa vaiheessa, jossa arvioidaan lainsäädäntö- ja toimintakehyksen täytäntöönpanoa. Viisumivapautta koskevassa toimintasuunnitelmassa esitetyn menettelytavan mukaisesti komissio järjesti paikan päällä tehtäviä arviointeja, joihin osallistui asiantuntijoita jäsenvaltioista. Toimintasuunnitelman kaikkia neljää asiakokonaisuutta koskevat arviointikäynnit järjestettiin komission johdolla syyskuun 2014 ja maaliskuun 2015 välisenä aikana, ja niihin osallistui asiantuntijoita EU:n jäsenvaltioista, Euroopan ulkosuhdehallinnosta (EUH) ja EU:n Ukrainan-edustustosta. Tämä on ensimmäinen kertomus Ukrainan edistymisestä viisumivapautta koskevan toimintasuunnitelman toisen vaiheen täytäntöönpanossa. Kertomuksessa kuvataan sitä, kuinka tehokkaasti ja kestävästi Ukrainan hallitus on täyttänyt ensimmäisen vaiheen edellytykset. Kertomuksen liitteenä on komission yksiköiden valmisteluasiakirja, jossa tarkastellaan lähemmin kertomuksessa kuvattua kehitystä. Komissio esittää valmisteluasiakirjan liitteessä viisumivapautta koskevan toimintasuunnitelman edellyttämällä tavalla tosiseikkoihin perustuvan analyysin ja tilastotietoja siitä, miten viisumipakon poistaminen tulevaisuudessa todennäköisesti vaikuttaa muuttoliikkeeseen ja turvallisuuteen. Käytettävissä olevista tiedoista käyvät ilmi muuttoliikkeeseen ja turvallisuuteen liittyvät keskeisimmät kehityssuuntaukset, jotka osoittavat, että EU on houkutteleva kohde Ukrainasta saapuville maahanmuuttajille. Tämän vuoksi mahdolliset turvallisuushaasteet on otettava huomioon. 2. VIISUMIVAPAUTTA KOSKEVAN TOIMINTASUUNNITELMAN NELJÄÄN ASIAKOKONAISUUTEEN KUULUVIEN TOIMENPITEIDEN ARVIOINTI 2.1. Asiakokonaisuus 1: Asiakirjojen turvallisuus biometriset tunnisteet mukaan lukien Yksi tärkeä välivaihe saavutettiin 12. tammikuuta 2015, kun käyttöön otettiin Kansainvälisen siviili-ilmailujärjestön vaatimusten mukaiset biometriset passit. Kansainvälisten passien hakemista, henkilötietojen täyttämistä ja passien jakelua koskeva prosessi on tehostunut huomattavasti ja prosessin eheys ja turvallisuus on edennyt korkealle tasolle. Tämä koskee myös kotimaan passeja ja muita lähdeasiakirjoja. Interpolille on alettu ilmoittaa kadonneista ja varastetuista passeista nopeasti ja järjestelmällisesti, ja voidaan katsoa, että kyseinen edellytys on täytetty. Asiakirjojen turvallisuutta koskeva edellytys on melkein täytetty. Suositellaan, että Ukrainan viranomaiset toteuttavat seuraavat toimet: Varmistetaan, että rajatarkastusasemilla on välineet suorittaa toisen linjan tarkastuksia sormenjälkien perusteella.

Entisen valtion muuttoliikeviraston tietokanta olisi yhdistettävä biometristen passien myöntämisessä käytettävän yhtenäisen valtiollisen väestörekisterin operatiiviseen osaan mahdollisimman pian, jotta hakumenettely voidaan toteuttaa ja hakijan henkilöllisyys varmistaa. Hakijan rikosrekisteritietojen tarkistamiseksi käytössä olisi oltava automaattinen linkki asianomaiseen tietokantaan. Toteutetaan tehokkaita toimenpiteitä nimenmuutosten mahdollisten sivuvaikutusten torjumiseksi. 2.2. Asiakokonaisuus 2: Yhdennetty rajaturvallisuus, muuttoliikkeen hallinta ja turvapaikka-asiat 2.2.1 Yhdennetty rajaturvallisuus Resurssien kohdistaminen Ukrainan itärajan turvaamiseen muodostaa maan viranomaisille valtavan inhimillisen ja taloudellisen haasteen. Tässä yhteydessä on tärkeää varmistaa Krimin/Sevastopolin vastaisen hallinnollisen rajan ja Itä-Ukrainassa olevan yhteyslinjan tehokas valvonta. Rajaturvallisuuden täytäntöönpano on itärajaa lukuun ottamatta yleisesti ottaen hyvällä tasolla. Yhdennettyä rajaturvallisuutta koskeva edellytys on melkein täytetty. Suositellaan, että Ukrainan viranomaiset toteuttavat seuraavat toimet: Varmistetaan pääsy Interpolin tietokantoihin rajanylityspaikoilla. Tehostetaan rajavalvontaa käyttämällä rajavalvonnassa yhteisiä partioita ja kehittämällä rajatarkastusyhteistyötä naapurimaiden kanssa yhteisillä rajanylityspaikoilla. Pannaan täytäntöön yhdennetyn rajaturvallisuuden strategioita ja toimintasuunnitelmia, joihin kuuluu virastojen välisen yhteistyön parantaminen, tietojen vaihto lainvalvontaviranomaisten välillä sekä keskustasolla kehitetyn ja päätetyn riskianalyysin käyttöönotto. 2.2.2 Muuttoliikkeen hallinta Asianomainen lainsäädäntö on olemassa. Itä-Ukrainan tilanne ja budjettirajoitteet vaikuttavat kuitenkin muuttoliikepolitiikan käytännön täytäntöönpanoon. Vuorovaikutus ja yhteistyö valtion muuttoliikeviraston, rajavartijoiden ja työvoimatoimistojen välillä sujuu hyvin. Valtion muuttoliikeviraston henkilöstöä vähennettiin 5. huhtikuuta 2014 annetun Ukrainan ministerikabinetin asetuksen mukaisesti. Uudelleenjärjestelyn seurauksena perustettiin laittoman muuttoliikkeen torjumista käsittelevä yksikkö. Muuttoliikeviraston henkilöstövajeen takia toimia laittomien maahanmuuttajien havaitsemiseksi maan rajojen sisällä ei ole vielä pantu riittävän hyvin täytäntöön. Ukraina on allekirjoittanut takaisinottoa koskevat sopimukset Venäjän federaation, Georgian, Uzbekistanin, Turkmenistanin, Moldovan tasavallan sekä muiden maiden kanssa. Syyskuussa 2014 takaisinottosopimuksia oli tehty yhteensä 17. Muuttoliikkeen hallintaa koskeva edellytys on melkein täytetty. Suositellaan, että Ukrainan viranomaiset toteuttavat seuraavat toimet:

Annetaan mahdollisimman pian työvoiman muuttoliikettä koskeva laki. Näin säännellään uudelleenkotouttamista koskevia kysymyksiä lainsäädännön tasolla. Lain antamisen jälkeen olisi välittömästi laadittava uusi vastuujärjestelmä ja määritettävä toimivaltaiset viranomaiset, toimenpiteet ja tehtävät. Lisätään valtion muuttoliikeviraston valmiuksia havaita laittomia maahanmuuttajia rajojen sisällä. Vahvistetaan muuttoliikeviraston henkilöstön kielikoulutusta. Saatetaan päätökseen vuoden 2014 muuttoprofiilien laatiminen ja perustetaan analyyttinen yhteyskeskus ja tietokanta muuttoliikeprosessien seurantaa varten. 2.2.3 Turvapaikka-asiat Turvapaikkalainsäädäntöä on parannettu, mutta nykyistä lainsäädäntöä ja sen täytäntöönpanoa on vielä muutettava turvapaikka-asioita koskevan edellytyksen täyttämiseksi. Vastaanottokeskusten olosuhteet ovat hyvät, mutta joiltakin osin niitä on vielä parannettava. Kansainvälistä suojelua saavien kotoutumista on pyritty edistämään, mutta työmarkkinoille pääsyä ja sosiaaliavun tasoa voitaisiin vielä parantaa. Valtion muuttoliikeviraston keskus- ja aluetason välinen yhteistyö on hyvää, mutta turvapaikkamenettelyä voitaisiin yksinkertaistaa ja tehokkuutta lisätä aluetasolla. Turvapaikka-asioita koskeva edellytys on täytetty osittain, ja edistymisnäkymät ovat hyvät. Suositellaan, että Ukrainan viranomaiset toteuttavat seuraavat toimet: Jatketaan ensisijaisen oikeusavun antamista kansainvälistä suojelua hakeville henkilöille ja valmistellaan maksuttoman toissijaisen oikeusavun käyttöönottoa mahdollisimman pian ja viimeistään 1. tammikuuta 2017. Perustetaan ulkomaalaistietokantaan pakolaisia koskeva alajärjestelmä ja tehostetaan alkuperämaatietojen käyttöä. Tämä tapahtuisi palauttamalla alkuperämaatietoja käsittelevä yksikkö tai antamalla virkamiehille tehtäväksi ajantasaisen ja objektiivisen alkuperämaatietokannan perustaminen ja hallinnointi. Selvennetään kansainvälistä suojelua hakevien henkilöiden säilöönoton oikeudelliset perusteet ja varmistetaan, että heidän asiansa asetetaan etusijalle. Vahvistetaan asemaa, oikeuksia ja velvollisuuksia koskevat säännöt niiden ulkomaalaisten osalta, joita ei voida palauttaa, mutta joilla ei ole oikeutta kansainväliseen suojeluun. Myönnetään tarvittavat varat kansainvälistä suojelua hakeville ja sitä saaville henkilöille tarkoitettujen tilapäisten vastaanottokeskusten parantamiseen kestävällä tavalla. Erityisesti olisi avattava Yahotynissa (Kiovan oblastissa) sijaitseva tilapäinen vastaanottokeskus, ja Odessan vastaanottokeskuksen kunnostamista olisi jatkettava. Ruokaan henkilöä kohden päivässä myönnettävä määräraha (12 hryvniaa, alle 1 euro) on liian pieni, ja sitä olisi lisättävä. Parannetaan vastaanottokeskusten henkilöstön koulutusta, kielikoulutus mukaan luettuna, ja tuomareiden koulutusta. 2.3. Asiakokonaisuus 3: Yleinen järjestys ja turvallisuus

2.3.1 Järjestäytyneen rikollisuuden, terrorismin ja korruption ehkäisy ja torjunta 2.3.1.1. Järjestäytyneen rikollisuuden ehkäisy ja torjunta Ukraina on aloittanut sisäministeriön monitahoisen uudistuksen, jolla järjestäytyneen rikollisuuden ehkäisystä ja torjunnasta vastuussa olevien virastojen työtä on järjestetty uudelleen. Helmikuussa 2015 parlamentti hyväksyi sisäministeriön elinten uudistusta koskevan lain. Sen seurauksena järjestäytyneen rikollisuuden torjunnasta vastaava pääyksikkö GUBOZ lakkautettiin. Uudistusprosessin yhteydessä sekä viestintäministeriö että turvallisuuspalvelu säilyttivät operatiiviset ja esitutkintavaltuudet järjestäytyneen rikollisuuden torjumiseksi. Uudistuksessa säädetään uuden elimen, valtion rikostutkintaviraston, perustamisesta torjumaan järjestäytynyttä rikollisuutta. Edellä mainittujen seikkojen perusteella katsotaan, että järjestäytynyttä rikollisuutta koskeva edellytys on täytetty osittain ja edistymisnäkymät ovat hyvät. Suositellaan, että Ukrainan viranomaiset toteuttavat seuraavat toimet: Varmistetaan uudistusprosessin yleinen visio ja suunta ja yhtenäistetään nykyiset toimintasuunnitelmat yhdeksi ainoaksi, hyvin jäsennellyksi toimintasuunnitelmaksi, jonka avulla edistymistä voidaan seurata. Laaditaan rikosoikeudellinen lähestymistapa sekä lainvalvontaviranomaisia että syyttäjälaitosta varten, jotta voidaan määrittää painopisteet ja jakaa resurssit niiden mukaan. Toteutetaan toimenpiteitä tutkintaprosessin uudistamiseksi, jotta voidaan luoda selkeä vastuuketju tutkinta- ja syytetoimien eri vaiheiden osalta. Vähennetään merkittävästi esitutkintavaltuuksia, jotka turvallisuuspalvelulla on tiedustelun ja vastatiedustelun osalta. Varmistetaan tuomarien ja syyttäjien erikoistuminen järjestäytyneeseen rikollisuuteen liittyviin asioihin. Varmistetaan todistajien suojeluun erikoistuneen yksikön tehokkuus kansainvälisten normien mukaisesti. 2.3.1.2. Ihmiskauppa Nykyinen oikeudellinen kehys on laaja ja tarjoaa mahdollisuuksia vastata haasteisiin, joita syntyy ihmiskaupasta paikallisella, kansallisella ja kansainvälisellä tasolla. Oikeudellisen kehyksen johdosta uhrit on voitu tunnistaa ja rikoksentekijät asettaa syytteeseen ja tuomita. Virallisesti tunnistettujen uhrien määrä on kuitenkin vähentynyt, mikä ei vastaa kansainvälisiä arvioita Ukrainassa kukoistavasta seksialasta. Lisää koulutusta ja tiedotusohjelmia järjestetään yleisesti kaikilla aloilla Ukrainassa. Ihmiskauppaa koskeva edellytys on täytetty osittain, ja edistymisnäkymät ovat hyvät. Suositellaan, että Ukrainan viranomaiset toteuttavat seuraavat toimet:

Arvioidaan syitä seksuaaliseen hyväksikäyttöön tähtäävän ihmiskaupan tunnistettujen uhrien määrän vähenemiseen ja harkitaan seksialaa koskevan ennakoivamman lähestymistavan omaksumista. Seurataan mahdollisia uusia, ihmiskauppaan liittyviä suuntauksia erityisesti konfliktin yhteydessä (sisäinen kauppa, lapsikauppa). Vahvistetaan tunnistamisprosessia, mukaan lukien ulkomaalaisten uhrien tunnistamista, tarkkailemalla kielteisten päätösten suurta määrää ja tarkastelemalla niitä uudelleen. Jatketaan järjestelmällisen koulutuksen antamista virkamiehille heidän roolistaan ja vastuistaan tunnistamisprosessissa. Varmistetaan ihmiskaupan torjumistoimien ja erityisesti uhreille annettavan avun rahoituksen läpinäkyvyys. Pannaan täytäntöön nykyisen toimintasuunnitelman sekä vuotta 2016 koskevan ja sitä pidemmälle ulottuvan toimintasuunnitelman seuranta- ja arviointijärjestelmä. Kansalaisjärjestöillä olisi oltava tässä selkeä rooli ja niiden osallistumiseen olisi myönnettävä riittävästi varoja. Kansalaisjärjestöjen asema kansallisen ohjautumisjärjestelmän puitteissa olisi virallistettava ja luotava mekanismeja, joilla varmistetaan niiden mahdollisuudet saada valtion rahoitusta. 2.3.1.3. Korruption ehkäisy ja torjunta Korruption torjunnassa on tähän mennessä saavutettu edistystä lainsäädännön tasolla ja joidenkin uutta institutionaalista rakennetta koskevien valmistelutoimien osalta. Lokakuussa 2014 hyväksyttiin korruptiontorjuntapaketti, johon sisältyy kansallinen strategia vuosille 2014–2017 ja jolla luodaan perusta uudelle, ennaltaehkäiseviä toimenpiteitä koskevalle institutionaaliselle kehykselle. Helmikuussa 2015 käsiteltiin kansallista korruptiontorjuntatoimistoa koskevassa laissa esiintyviä tiettyjä puutteita, kuten henkilöstön palkkatakeita ja korruption torjuntaan erikoistunutta syyttäjänvirastoa koskevaa kehystä. Toimiston johtajan rekrytointi, joka tapahtui riippumattoman komitean hallinnoimalla avoimella kilpailulla, saatiin päätökseen 16. huhtikuuta 2015, jolloin presidentti nimitti toimiston johtajan. Yritysten keskusrekisteriä täydennetään parhaillaan tosiasiallista omistajuutta koskevilla tiedoilla. Julkisia hankintoja koskevien poikkeusten määrä on saatu vähenemään. Korruptiontorjuntatoimien täytäntöönpano on kuitenkin vain vähäisessä määrin priorisoitua ja yhdenmukaistettua, mikä johtaa toiminnan hajanaisuuteen jo ennestään erittäin vaativassa prosessissa. Komissio aikoo edelleen valvoa, että korruptiontorjuntatakeet otetaan käyttöön yksityistämisen, valtion omistamien / määräysvallassa olevien yhtiöiden sekä suurten julkisten hankintojen osalta. Komissio valvoo myös lahjonnan vastaisen valtioiden ryhmän (GRECO) puolue- ja vaalikampanjarahoitusta koskevat suositukset huomioon ottavan lainsäädännön hyväksymistä, Venetsian komission suositusten noudattamista ja Ukrainan viranomaisten suunnittelemaa tuomari- ja syyttäjälaitoksen ”puhdistusta” koskevan realistisen kehyksen käyttöönottoa. Korruption torjuntaa koskeva edellytys on täytetty osittain. Suositellaan, että Ukrainan viranomaiset toteuttavat seuraavat toimet: Varmistetaan lahjonnan vastainen korkean tason koordinointimekanismi korruption vastaisen strategian toteuttamiseksi ja johdonmukaisen poliittisen lähestymistavan varmistamiseksi. Perustetaan toimiva ja riippumaton kansallinen korruptiontorjuntatoimisto, korruption torjuntaan erikoistunut syyttäjänvirasto ja korruption ehkäisystä vastaava kansallinen virasto sekä annetaan selkeät ohjeet viranomaisten välisestä yhteistyöstä. Otetaan käyttöön menettelyt, joilla varmistetaan kaikkien varallisuutta koskevien ilmoitusten oikea-aikainen julkaisu, virkamiesten varallisuuden ja eturistiriitojen tosiasiallinen valvonta, muun muassa varallisuusilmoituksia ja tosiasiallista omistajuutta koskevia tietoja käsittelevien keskustietokantojen täysi toimintakyky ja oikeellisuus ja yhtenäinen portaali julkisia menoja koskevien tietojen julkaisua varten. Perustetaan varallisuuden takaisin hankinnasta vastaava kansallinen toimisto ja koordinoidaan virastojen välistä toimintaa varallisuuden takaisin hankintaa koskevan rekisterin laatimiseksi.

Jatketaan tuomareiden ja parlamentin jäsenten koskemattomuuteen liittyviä uudistuksia. 2.3.1.4. Rahanpesu ja terrorismin rahoitus Rahanpesun ja terrorismin rahoituksen ehkäisyä ja torjuntaa koskeva lainsäädäntö- ja toimintakehys on olemassa, ja se on EU:n ja kansainvälisten normien mukainen. Ukrainan parlamentti hyväksyi 14. lokakuuta 2014 lain rikoksen tuottaman hyödyn laillistamisen (rahanpesu) tai terrorismin sekä joukkotuhoaseiden leviämisen rahoituksen ehkäisystä ja torjunnasta. Laki tuli voimaan 7. helmikuuta 2015. Kyseisen lain myötä Ukraina lähestyy merkittävällä tavalla rahanpesunvastaisen toimintaryhmän uusia suosituksia vuodelta 2012 sekä EU:n neljännen rahanpesunvastaisen direktiivin säännöksiä. Rahanpesua koskeva edellytys on melkein täytetty. Suositellaan, että Ukrainan viranomaiset toteuttavat seuraavat toimet: Varmistetaan, että Ukrainan keskuspankki jatkaa toimien toteuttamista niitä pankkeja vastaan, jotka eivät paljasta tosiasiallista omistajuutta koskevia tietoja. Varmistetaan oikeushenkilöiden tai asiamiesten tarjoamien eri palvelujen (esimerkiksi ”webmoney”-palveluiden) asiakkaiden tosiasiallinen tunnistaminen. Perustetaan rahanpesun ja terrorismin rahoituksen tutkintaa koordinoiva erikoisyksikkö. Otetaan käyttöön koordinoitu koulutussuunnitelma, joka tukisi laadukasta tutkintaa. 2.3.1.5. Huumausaineet Kansallisen huumetorjuntastrategian ja siihen liittyvän toimintasuunnitelman täytäntöönpanoa on jatkettu vuosia 2015–2020 koskevan toisen toimintasuunnitelman puitteissa. Terveysministeriöstä ja valtion lääkeainevirastosta 25. maaliskuuta 2015 annetut asetukset hyväksyttiin hallituksen päätöksellä. Kyseisillä asetuksilla vahvistettiin viraston lakkauttaminen ja huumepolitiikkaan liittyvien tehtävien siirtäminen terveysministeriölle. Euroopan huumausaineiden ja niiden väärinkäytön seurantakeskuksen kanssa tehty yhteisymmärryspöytäkirja on ollut voimassa vuodesta 2010, ja se on pantu täytäntöön kokonaisuudessaan. Edellä mainittujen seikkojen perusteella katsotaan, että huumeiden torjuntaa koskeva edellytys on melkein täytetty. Suositellaan, että Ukrainan viranomaiset toteuttavat seuraavat toimet: Kehitetään edelleen toimintasuunnitelmaa, jotta siihen voidaan sisällyttää määräaikoja välitavoitteille, ja laaditaan suunniteltujen toimien vaikutustenarviointi.

Tarkastellaan huumausainekysymyksiä koskevien säännösten yhdistämistä yhdeksi säädökseksi, esimerkiksi huumausainelaiksi. Varmistetaan riittävät toimenpiteet, joilla pyritään havaitsemaan ja takavarikoimaan rikollisen toiminnan tuottama hyöty. 2.3.2 Oikeudellinen yhteistyö rikosoikeuden alalla Ukrainan oikeudellinen kehys kattaa kaikki asiaankuuluvat yhteistyöalat, kuten keskinäisen oikeusavun, luovutuksen, tuomittujen henkilöiden siirron, rikollisen toiminnan tuottaman hyödyn siirtämisen sekä ulkomaisten rikostuomioiden tunnustamisen ja täytäntöönpanon. Ukraina on osapuolena rikosoikeudellisen yhteistyön alan 73 kansainvälisessä sopimuksessa, joista 50 on kahdenvälisiä ja 23 monenvälisiä. Yhteistyötä koskevan sopimusluonnoksen allekirjoittamista Eurojustin kanssa on lykätty siihen saakka, kunnes Ukrainan tietosuojalainsäädäntöä on muutettu. Tarvittavat säännökset tulivat voimaan vuonna 2014, mikä mahdollistaa sopimukseen liittyvien jatkotoimien toteuttamisen. Sopimus allekirjoitetaan todennäköisesti lähitulevaisuudessa. Edellä mainittujen seikkojen perusteella ja odotettaessa, että Eurojust-sopimus allekirjoitetaan, katsotaan, että oikeudellista yhteistyötä rikosoikeuden alalla koskeva edellytys on täytetty. 2.3.3 Lainvalvontayhteistyö Eri lainvalvontaviranomaisten välistä yhteistyötä ollaan uudistamassa perusteellisesti. Etusijalla on hiljattain käynnistetty liikkuvan poliisin uudistus, joka on välttämätön kansalaisten luottamuksen palauttamiseksi ja korruption vähentämiseksi. Ukrainan lainvalvontaviranomaiset ja Interpol vaihtavat keskenään tietoja. Europolin kanssa allekirjoitettiin 19. maaliskuuta 2015 operatiivinen sopimus, jonka avulla voidaan vaihtaa operatiivisia tietoja. Lainvalvontayhteistyötä koskeva edellytys on melkein täytetty. Suositellaan, että Ukrainan viranomaiset toteuttavat seuraavat toimet: Tehostetaan virastojen välistä yhteistyötä perustamalla foorumi, joka liittää yhteen koko maan lainvalvontajärjestelmät. Nopeutetaan jo käynnistettyä menettelyä operatiivisen Europol-sopimuksen tekemiseksi noudattamalla Europolin suojatun tiedonvaihtoverkkosovelluksen vaatimuksia. Harkitaan kansallisen turvaluokitellun uhkakuva-arvion laatimista vakavaa ja järjestäytynyttä rikollisuutta koskevan Europolin uhkakuva-arvion rakenteen ja metodologian mukaisesti.

2.3.4 Tietosuoja Ukraina panee tyydyttävällä tavalla täytäntöön henkilötietojen suojaa koskevaa lakia ja varmistaa riippumaton tietosuojaviranomaisen tehokkaan toiminnan. Oikeusasiamiehen toimiston yhteyteen on perustettu henkilötietojen suojelusta vastaava yksikkö, jota on vielä vahvistettava, jotta se pystyisi suorittamaan tehtävänsä täysimääräisesti. Henkilötietojen suojaa koskeva edellytys on melkein täytetty. Suositellaan, että Ukrainan viranomaiset toteuttavat seuraavat toimet: Tehostetaan edelleen henkilötietojen suojelusta vastaavaa yksikköä. 2.4. Asiakokonaisuus 4: Ulkosuhteet ja perusoikeudet Ukrainalla on huomattavia ulkoisia ja sisäisiä haasteita, mutta maa on edistynyt ulkosuhteisiin ja perusoikeuksiin liittyvien vaatimusten tosiasiallisessa täytäntöönpanossa. 2.4.1 Liikkumisvapaus Ukrainassa Ukrainan viranomaiset edistyivät sen varmistamisessa, että Ukrainan kansalaisten ja maassa laillisesti oleskelevien ulkomaalaisten tai kansalaisuudettomien henkilöiden vapaaseen liikkuvuuteen Ukrainassa ei kohdisteta perusteettomia rajoituksia. Viranomaiset panevat täytäntöön vapaata liikkuvuutta koskevaa oikeudellista kehystä ja ovat pyrkineet laajentamaan sen säännöksiä siten, että niitä voidaan soveltaa Ukrainan viranomaisten tosiasialliseen hallintaan kuulumattomilla alueilla oleskeleviin kansalaisiin. Tiedot ulkomaalaisten rekisteröintivaatimuksista ovat julkisia ja saatavilla verkossa. Liikkumisvapautta koskeva edellytys on melkein täytetty. Suositellaan, että Ukrainan viranomaiset toteuttavat seuraavat toimet: Varmistetaan, että hiv/aids ei saisi olla peruste rajoittaa vapaata liikkuvuutta tai asuinpaikan valintaa maahanmuuttolupaa haettaessa. Varmistetaan, että Ukrainan viranomaisten tosiasialliseen hallintaan kuulumattomille alueille ja niiltä poispäin suuntautuvaa liikkuvuutta koskevat toimenpiteet perustuvat selkeisiin oikeudellisiin kriteereihin eivätkä merkitse kohtuutonta hallinnollista taakkaa kansalaisille.

2.4.2 Matkustus- ja henkilöasiakirjojen myöntämisehdot ja -menettelyt Ukrainan viranomaiset edistyivät sen varmistamisessa, että kaikilla Ukrainan kansalaisilla on tosiasiallinen mahdollisuus saada henkilö- ja matkustusasiakirjoja. Oikeudellista kehystä, jolla säädetään kaikkien Ukrainan kansalaisten mahdollisuudesta saada henkilö- ja matkustusasiakirjoja, pannaan parhaillaan täytäntöön. Kyseinen edellytys on täytetty. 2.4.3 Kansalaisten oikeudet vähemmistöjen suojelu mukaan luettuna Syrjinnän torjumiseksi perustettiin parlamentaarisen ihmisoikeusasiamiehen johtama tasa-arvoelin. Se hallinnoi ja valvoo aktiivisesti tiiviissä yhteistyössä kansalaisyhteiskunnan kanssa syrjinnän ehkäisyä ja torjuntaa koskevan lain täytäntöönpanoa muun muassa vuosia 2014–2017 koskevan syrjinnän ehkäisyä ja torjuntaa Ukrainassa koskevan strategian avulla. Kyseiselle alalle on syntynyt oikeuskäytäntöä. Tiettyjä syrjinnän kieltävän lain osia on selvennettävä. Tasa-arvoelimelle myönnetyt resurssit eivät kuitenkaan vastaa sen kasvanutta roolia ja toimivaltaa. Syrjinnän vastaisten politiikkojen ja valistuskampanjoiden toteuttaminen on useimmiten kansalaisjärjestöjen vastuulla, jotka usein saavat rahoitusta kansainvälisiltä järjestöiltä. Ukraina panee kohtuullisen hyvin täytäntöön vähemmistöihin kuuluvien ihmisten suojelua koskevaa oikeudellista kehystä. Kyseinen edellytys on täytetty osittain, ja edistymisnäkymät ovat hyvät. Suositellaan, että Ukrainan viranomaiset toteuttavat seuraavat toimet: Varmistetaan johdetulla lainsäädännöllä tai oikeuskäytännöllä, että syrjinnän kieltävä laki (poikkeukset, seuraamukset, korvaukset, soveltamisala jne.) tulkitaan ja pannaan täytäntöön kansainvälisten ja eurooppalaisten normien mukaisesti. Tuetaan syrjinnän vastaisia politiikkoja myöntämällä riittävästi budjetti- ja henkilöstöresursseja niiden kestävän täytäntöönpanon varmistamiseksi; myönnetään tasa-arvoelimelle riittävät budjetti- ja henkilöstöresurssit. Muutetaan työlakia siten, että syrjintä sukupuolisen suuntautumisen perusteella nimenomaisesti kielletään. Tehostetaan syrjinnän vastaisia tiedotuskampanjoita. Hyväksytään hallituksen strategia syrjinnän ehkäisemiseksi ja torjumiseksi. Varmistetaan muun muassa tiiviimmillä yhteyksillä kansainvälisiin järjestöihin, että lainvalvontaviranomaisille, syyttäjille ja tuomareille tarjotaan järjestelmällisemmin ja jatkuvasti syrjinnän vastaista lainsäädäntöä ja politiikkaa koskevaa koulutusta. Ylläpidetään jatkuvaa ja tehokasta vuoropuhelua kansallisiin vähemmistöihin kuuluvien henkilöiden ja muiden sidosryhmien välillä, jotta voidaan puuttua mahdollisiin Itä-Ukrainan konfliktin, talouskriisin ja nousevan nationalismin synnyttämiin pelkoihin.